b'\n_START_ARTICLE_\nKjersti Germeten\n_START_SECTION_\nFamilie\n_START_PARAGRAPH_\nKjersti Germeten var datter av filmkritiker Else Germeten (1918\xe2\x80\x9392) og embedsmann Gunnar Germeten (1918\xe2\x80\x9395) fra Stavanger. Komponisten Gunnar Germeten jr. (1947-1999) var hennes bror._NEWLINE_Hun var samboer med scenografen Christian Egemar.\n_START_SECTION_\nUtdannelse\n_START_PARAGRAPH_\nEtter examen artium tok hun en bachelor-eksamen i sosiologi ved University of Hawaii, og studerte ogs\xc3\xa5 keramikk, skulptur, vev og drama ved det samme universitetet. Hun utdannet seg dessuten i billedvev ved Statens L\xc3\xa6rerskole i forming, og underviste i 1968 i vev ved Ila sikringsanstalt.\n_START_SECTION_\nKunstnerisk virke\n_START_PARAGRAPH_\nGermeten var i store deler av sin teaterkarriere tilknyttet Oslo Nye Teaters dukketeater. Den f\xc3\xb8rste forestillingen hun medvirket i var Sm\xc3\xb8rbukk og dragen, som hadde premiere 17. mai 1969._NEWLINE_Dukkespilleren Marianne Edvardsen fortalte i et intervju i 2014 at Kjersti Germeten startet en "gateklubb" for barna i sitt eget nabolag, der hun l\xc3\xa6rte barna \xc3\xa5 lage dukker og spille med dem. Edvardsen var ti \xc3\xa5r gammel da hun ble med i Germetens "gateklubb", og det var dette som p\xc3\xa5virket Edvardsens senere yrkesvalg. Senere ble Edvardsen og Germeten kolleger ved Oslo Nye Teater. Der samarbeidet de blant annet om \xc3\xa5 utvikle konseptet "babyteater" for helt sm\xc3\xa5 barn, som ble en stor suksess ved teatret. De utarbeidet ogs\xc3\xa5 publikumssuksessen Oksen Ferdinand, som Edvardsen fortsatte \xc3\xa5 fremf\xc3\xb8re etter at Germeten d\xc3\xb8de i 2004._NEWLINE_Kjersti Germeten d\xc3\xb8de p\xc3\xa5 scenen under en forestilling p\xc3\xa5 Den Nationale Scene i Bergen.\n_START_SECTION_\nPriser og utmerkelser\n_START_PARAGRAPH_\nKjersti Germeten ble tildelt Teaterkritikerprisen for 1983/1984 for forestillingen Den hvite selen, som hun hadde laget sammen med sin bror Gunnar Germeten jr. Denne forestillingen var basert p\xc3\xa5 en tekst av Rudyard Kipling. Kjersti Germeten var ansvarlig for b\xc3\xa5de manus, dukker og regi, mens broren hadde komponert musikken til forestillingen._NEWLINE_I 1994 mottok hun Oslo bys kunstnerpris, og i 2000 mottok hun Teskjekjerringprisen. Hun ble ogs\xc3\xa5 tildelt Tyrihansprisen, som er UNIMA Norges \xc3\xa6respris for betydelig innsats for figurteaterkunsten._NEWLINE_I 2003 ble hun utnevnt til \xc3\xa6resmedlem av Norsk Skuespillerforbund.'